tartuNLP/wikipedia-smugri-20251201 huggingface dataset:
Peeter Võsu

Peeter Võsu (sündinud 9. märtsil 1958 Tallinnas) on eesti kristlik poliitik ja ettevõtja.
Koos Andres Võsuga asutasid nad 1991. aastal Eesti Kristliku Televisiooni.
Ta on olnud Erakonna Eesti Kristlikud Demokraadid esimees.
Ta on Jeruusalemma Rahvusvahelise Kristliku Suursaatkonna Eesti Osakonna esimees.
Alates 2012. aastast kuulub ta erakonda Isamaa. Ta kandideeris 2023. aasta valimistel Riigikokku, kogus valimisringkonnas nr 1 (Haabersti, Põhja-Tallinn ja Kristiine) 69 häält ning ei osutunud valituks. Ta kandideeris 2025. aasta kohaliku omavalitsuse volikogude valimistel Põhja-Tallinna linnaosas, sai 122 häält ning ei osutunud valituks.
Peraküla–Aegviidu–Ähijärve matkatee

Peraküla–Aegviidu–Ähijärve matkatee on Eesti pikim tähistatud matkarada.
Matkatee on rajanud ja selle taristut haldab RMK. Peraküla–Aegviidu–Ähijärve matkatee kogupikkus on 820 kilomeetrit. Matkatee algab Läänemaal, Perakülas RMK Nõva looduskeskuse juures ja lõpeb Võrumaal Ähijärvel, Karula rahvuspargi külastuskeskuse juures. Matkatee läbib üheksat maakonda – Läänemaa, Harjumaa, Lääne-Virumaa, Järvamaa, Jõgevamaa, Tartumaa, Põlvamaa, Võrumaa ja Valgamaa. Matkatee marsruudi valikut juhendasid alpinist Alar Sikk ja RMK loodusradade spetsialist Andre Kaur. Matkatee 628 km pikkune lõik Aegviidust Ähijärvele avati 2013. aasta augustis. 2015. aasta juunis lisandus 192 km pikkune lõik Perakülast, Nõva looduskeskusest, Aegviitu.
Matkatee läbib mitmeid kaitsealasid:
Matkatee jaguneb üheteistkümneks lõiguks. Peale Aegviidut ühildub matkatee 30 kilomeetri pikkuses lõigus Oandu–Ikla matkateega.
Peraküla–Aegviidu–Ähijärve matkatee lõigud ja vaatamisväärsused nendel lõikudel:
Hooldusraie

Hooldusraie on metsakasvatuslik võte, millega kujundatakse puistu koosseis ning parandatakse puistu kasvutingimusi. Hooldusraiega parandatakse metsa sanitaarset seisundit, reguleeritakse metsa liigilist koostist ning suurendatakse vastupidavust tormi- ja lumekahjustustele. Hooldusraie loob eelduse metsa tootlikkusele ja kvaliteedi parandamisele. Sellega eemaldatakse metsast osa puid, et saada kvaliteetsem mets ja ära kasutada puit, mis raieringi jooksul looduslikult välja langeb. Hooldusraied jagunevad valgustusraieks, harvendusraieks ja sanitaarraieks. 
Valgustusraie.
Valgustusraiet tehakse kuni 20-aastases metsas või kuni 8 cm keskmise diameetriga puistus. Valgustusraie peamised eesmärgid on puistu liigilise koosseisu kujundamine ning peapuuliigi valgus- ja toitetingimuste parandamine. Rajatud metsakultuurides raiutakse välja loodusliku tekkega kiirekasvulised ja väheväärtuslikud puuliigid, mis segavad peapuuliigi kasvu. Samuti harvendatakse liigtihedaid peapuuliigi gruppe.
Harvendusraie.
Harvendusraie toimub tavaliselt 20–40-aastases metsas. Harvendusraiega antakse kasvuruumi väärtuslikele eksemplaridele, parendatakse metsa loodusliku uuenemise tingimusi, suurendatakse puistu vastupanuvõimet tormi- ja lumekahjustustele ning putukkahjuritele ja seenhaigustele. Harvendusraie tulemusena väheneb puude konkurents mulla mineraal- ja toitainete, aga ka vee suhtes, samas paraneb mulla viljakus raiejäätmete lagunemisel.
Sanitaarraie.
Sanitaarraiet kavandatakse metsas, kus esineb surnud või kahjustatud puid ning nende väljaraie on metsakasvatuslikust seisukohast vajalik. Nagu nimetuski viitab, on sanitaarraie seotud metsa tervisliku seisundiga. Sanitaarraiet tehakse nakkusallikaks olevate või kahjurite paljunemist soodustavate puude eemaldamiseks metsast, samuti surevate või surnud puude raieks puidu kasutamise eesmärgil, kui see ei ohusta bioloogilist mitmekesisust. Sanitaarraiet võib teha mistahes vanusega puistus, kuid sanitaarraiet ei planeerita, kui puistus on otstarbekas mõni muu raie, näiteks harvendusraie.
Vingumürgistus

Vingumürgistus ehk karboksühemoglobineemia on vingugaasi ehk süsinik(mono)oksiidi sissehingamisest põhjustatud haigus.
Vingugaas sattub organismi sissehingatava õhuga. Et hemoglobiin seob vingugaasi paremini kui hapnikku, kandub vingugaas kudedesse kiiremini, jättes organismi hapnikuvaegusse.
Vingugaasimürgistuse oht tekib siis, kui vingugaasi kontsentratsioon õhus on liiga suur. Vingugaasi allikateks igapäevaelus võivad olla näiteks halva tõmbega gaasiboiler, liiga vara kinni pandud ahjusiiber, valesti reguleeritud gaasipliit või isegi vesipiibu suitsetamine. Ka tulekahjus hukkutakse eelkõige vingugaasimürgistuse tagajärjel.
Haiguse avaldumine.
Inimese keha jääb hapnikuvaegusse, mis põhjustab peapööritust ning halvemal juhul kuulmis- ja nägemishäireid, mürgistuse pikaajalisel süvenemisel võib inimene langeda ka koomasse, mis on eluohtlik.
Vingumürgistuse sümptomid: 
Esmaabi.
Kergematel juhtudel, kus kannatanul ei esine tõsisemaid terviseprobleeme, tuleb lihtsalt manustada valke ja vitamiine.
Raskematel juhtudel tuleb kannatanu viia puhta õhu kätte lamama, hoida teda soojas, et vältida alajahtumist, ning joota talle võimalikult palju vedelikku. Kindlasti tuleb kutsuda kiirabi.
Ennetamine.
Haiguse ennetamiseks tuleb olla tuleohtlike tarbeasjadega ettevaatlik (näiteks mitte jätta järelevalveta küünlaid, küdevaid pliite ja ahje, vältida tikkude ning välgumihklite sattumist laste kätte).
Toorpuit

Toorpuit on puit, mis tuleb otse raiealalt ehk mis pole veel läbinud kuivatusprotsessi. 
See mõiste kehtib iga puuliigi kohta. Iga maharaiutud puu on olnud toorpuidustaadiumis. Toorpuidu mahtu mõõdetakse tihumeetrites või ruumimeetrites; metsanduses eelistatakse mõõtühikuna tihumeetrit.
Arvutamiseks peab teadma virna/riita laotud puude kogust kuupmeetrites. Tihumeetrite saamiseks korrutatakse see väärtus tihumeetri koefitsiendiga (tavaliselt on see vahemikus 0,5–0,6).
Toorpuitu klassifitseeritakse:
Juhan Salum

Juhan Salum (sündinud 24. mail 1936) on Eesti riigiametnik.
Ta on lõpetanud 1980. aastal Tartu Riikliku Ülikooli õigusteaduskonna.
1992. aastast töötas ta Tööinspektsiooni tööõiguse osakonna juhatajana, aastatel 1992–1995 oli Tööinspektsiooni juurde moodustatud tööõigusnõukogu juht ja 1996–2007 Tööinspektsiooni peadirektori asetäitja.
2000. aasta Ukraina meistrivõistlused rahvusvahelises kabes

2000. aasta Ukraina meistrivõistlused rahvusvahelises kabes peeti Simferopolis 11.–27. märtsini 2000. Turniiri võitis rahvusvaheline meister Aleksei Bezveršenko, kes kogus 21 punkti 30 võimalikust. Punkti vähem kogusid Vladimir Kolesnik, Igor Kirzner ja Igor Makarenkov, kuid lisakriteeriumid järjestasid nad toodud järjekorda.
Roomlaste kuningas

Roomlaste kuningas (ladina keeles "Romanorum Rex", saksa keeles "Römisch-deutscher König") oli nimetus, mida omistasid endale Saksa kuningad alates Heinrich II-st (valitses 1002–1024), viidates Saksa-Rooma riigile kui Vana-Rooma riigi taastatud lääneosale.
See tiitel viitas isikule, kelle vürstid olid Saksa kuningaks valinud, kuid kes ei olnud veel ametlikult Saksa-Rooma keisriks kroonitud.
Nimetus tekkis vastusena mõistele 'sakslaste kuningas' ("rex teutonicum"), mida kasutasid paavstid, viidates sellele, et tegu on kaugelt põhjast pärit võõramaalasega, kel pole tegelikult õigust valitseda varem Rooma impeeriumile kuulunud alasid, veel vähem kanda keisrikrooni.
Roomlaste kuninga nimetus püsis kuni 16. sajandini, mil keisrid nõustusid end tihedamalt tärkava saksa rahvuslusega siduma. Kohati kasutati seda arhailist nimetust ka hiljem. Napoleoni poega ja pärijat (tulevast Napoleon II) nimetati Rooma kuningaks (Roi de Rome).
Alo Särg

Alo Särg (sündinud 23. detsembril 1973 Paide rajoonis) on eesti loodusainete õpetaja ja mõisate ajaloo uurija.
Hariduskäik.
Õppinud Türi 2. Keskkoolis ja Tallinna Ülikoolis ning lõpetanud 2003. aastal Tartu Ülikooli loodusteaduste õpetaja erialal.
Töökäik.
Töötanud alates 1995. aastast mitmes õppeasutuses, sealhulgas 2004–2012 Tallinna Täiskasvanute Gümnaasiumis õpetaja ja kvaliteedijuhina. Alates 2012. aastast töötab Tabasalu Ühisgümnaasiumis, 1. septembrist 2020 on ta Tabasalu Kooli Meriküla õppehoone õppejuht, ajaloo ja loodusõpetuse õpetaja.
Ta on töötanud Riikliku Eksamikeskuse sisehindamisenõunikuna ja tegelenud haridusasutuste sisehindamisega. Kuulub Haridusministeeriumi haridusasutuste sisehindamisnõunike hulka. 
Tema koostatud õppekirjandust on avaldanud kirjastus Koolibri, mõisate ajaloo tutvustusi aga peamiselt kirjastus Argo.
Kellatorn

Kellatorn on torn, milles on üks või mitu kella või mis on (olnud) mõeldud kellade jaoks, kuigi seal parasjagu ühtegi ei ole.
Euroopas kuuluvad sellised tornid enamasti kirikute juurde ja neis on kirikukellad. Kellad võeti kristlikes kirikutes kasutusele 400. aasta paiku ja said tavaliseks 11. sajandil. 
Kui kellatorn on kirikuhoone osa (kirikutorn), on see tavaliselt hoone lääneotsas; kellatorne võib olla ka mitu. Kellatorn võib seista ka kirikust eraldi, sel juhul nimetatakse seda ka kampaniiliks. 
Kellatornid on tihti ka näiteks raekodade ja ülikoolide juures.
Kellatornid on tavalised ka näiteks Hiinas ja naabermaades.
Kõrgeim eraldiseisev kellatorn maailmas (Joseph Chamberlain Memorial Clock Tower; kõrgus umbes 110 m) asub Birminghami Ülikooli juures Suurbritannias.
Kella(de) helistamisega kellatornis tähistatakse aja möödumist (nt helistatakse igal täistunnil), kutsutakse inimesi jumalateenistusele, tähistatakse erilisi sündmusi (nt laulatus, matused) jne. Ajalooliselt on kellahelistamisega teatatud ka eriolukorrast, näiteks tulekahjust.
Tänapäeval kasutatakse kellatornides tihti mitmest kellast koosnevat kellamängu.
Richard Cromwell

Richard Cromwell (4. oktoober 1626 Huntingdon, Cambridgeshire – 12. juuli 1712 Cheshunt, Hertfordshire) oli Inglismaa, Šotimaa ja Iirimaa lordprotektor 3. septembrist 1658 kuni 25. maini 1659. Ta oli üks kahest mittekuninglikku päritolu riigipeast, teine oli tema isa Oliver Cromwell, kellelt ta lordprotektori koha päris.
Tantsija

 
Tantsija on inimene, kes tegeleb tantsimisega.
Naissoost tantsijat võib nimetada ka tantsijannaks või tantsijatariks, kuid elukutse ja ametinimetus on siiski tantsija.
The Strand Magazine

The Strand Magazine oli Suurbritannia ajakiri, mis ilmus aastatel 1891–1950 ning kus avaldati ilukirjanduslikke lühipalu ja järjejutte, aga ka artikleid ja mõistatusi. 
Ajakiri ilmus kord kuus, kokku 711 numbrit. Algul oli trükiarv ligi 300 000, seejärel suurenes see peaaegu 500 000-ni ning püsis nii kuni 1930. aastateni.
Ajakirja asutas George Newnes. 1891–1930 oli ajakirja toimetaja Herbert Greenhough Smith.
Ajakirjas avaldati Arthur Conan Doyle'i lühijutud Sherlock Holmesist ja järjejutuna ka "Baskerville'ide koer".
Jüri Parik (bioloog)

Jüri Parik (sündinud 24. märtsil 1951 Türil) on eesti bioloog-geneetik.
Elulugu.
Lõpetas 1969 Tartu 5. Keskkooli, 1975 Tartu Riikliku Ülikooli bioloogia osakonna, M.Sc. (gen, 1998, TÜ), väitekiri "Meetodite modifitseerimisest geneetilistes uuringutes". 
Oli 1975–1976 Tartu Harjutuskooli õpetaja, 1976–1977 ÜMPI vaneminsener, 1977–1987 nooremteadur, 1987–1992 teadur, 1992–2005 MRI teadur, 2006– evolutsioonilise biol õppetooli lektor.
Teadustöö.
Uurimisvaldkonnad: populatsioonigeneetika; genoomi polümorfism ja inimkonna bioloogiline ajalugu. 60 teaduspublikatsiooni.
Jemaine Clement

Jemaine Atea Mahana Clement (sündinud 10. jaanuaril 1974 Mastertonis) on Uus-Meremaa koomik, näitleja ja muusik.
Ta kuulub ansamblisse Flight of the Conchords.
Taavo Virkhaus

Taavo Virkhaus (kirjanduses ka Wirkhaus; 29. juuni 1934 Tartu – 10. veebruar 2021 ) oli eesti päritolu Ameerika Ühendriikide helilooja ja dirigent. 
Taavo Virkhaus alustas kooliteed Tartu Õpetajate Seminari algkoolis, kus ta sai õppida vaid poolteist aastat, sest 1944. aasta suure põgenemise ajal põgenes tema pere Saksamaale. Alates 1949. aastast elas ta Ameerika Ühendriikides. 
Taavo Virkhaus lõpetas 1951. aastal USA Florida osariigis Fort Lauderdale'i Keskkooli ning sai stipendiumi õpinguteks Miami Ülikoolis, mille lõpetas 1955. aastal. Magistrikraadi sai ta Rochesteri Ülikooli Eastmani Muusikakoolist 1957. aastal. 
Pärast kuuekuulist sõjaväeteenistust töötas Taavo Virkhaus muusikaõpetajana Rochesteri äärelinnas Penfieldis ja alustas Eastmani muusikakoolis doktoriõpinguid. 1960. ja 1961. aastal õppis ta dirigeerimist Pierre Monteux' meistriklassis ja 1963. aastal asus õppima Kölni konservatooriumis Saksamaal. 
1967. aastal sai Taavo Virkhaus doktorikraadi ja kutsuti Rochesteri Ülikooli muusikadirektoriks. Rochesteri Ülikooli sümfooniaorkester osales 1969. aasta Eesti juubelilaulupeo ja Eesti Vabariigi aastapäeva kontsertidel Torontos. 1976. aastal oli ta ESTO 76 muusikadirektor ja ESTO laulupeo korraldaja ja üldjuht. Selle aasta ESTO päevadel esitas Baltimore'i sümfooniaorkester tema juhatusel Taavo Virkhausi esimese sümfooniat ja Eduard Tubina 10. sümfooniat. 
Ta on juhatanud orkestreid ja koore Lääneranniku Eesti päevadel Vancouveris 1987. aastal ja Los Angeleses 1999. aastal. 
Aastatel 1977–1994 oli ta Duluthi sümfooniaorkestri muusikadirektor ja dirigent, samuti on ta töötanud Huntsville'i, Minnesota ja Alabama sümfooniaorkestri dirigendina. 
1978. aastal viibis Taavo Virkhaus Neeme Järvi kutsel Eestis, kus ta juhatas ERSOt. Ka hiljem on ta oma Eesti-käikudel korduvalt ERSOt juhatanud, samuti Estonia ja Vanemuise sümfooniaorkestrit. 
1990. aastal oli ta Eesti üldlaulupeo puhkpilliorkestrite üldjuht. Tartu ja Tallinna laulupidudel on Taavo Virkhaus orkestreid juhatanud ka 1994., 1999. ja 2004. aastal. Samuti 2014. aasta üldlaulupeol 
Taavo Virkhaus on kirjutanud viis sümfooniat ning kaks kontserti viiulile ja orkestrile.
Isiklikku.
Taavo Virkhausi isa oli muusikaõpetaja, koori- ja orkestrijuht Adalbert Wirkhaus, vanaisa aga Eesti puhkpillimuusika rajaja, helilooja ja dirigent, Eesti esimese üldlaulupeo pasunakooride võistulaulmise võitja, II–IV üldlaulupeo üldjuht David Otto Wirkhaus.
Aleksei Bubõr

Aleksei Fjodorovitš Bubõr (vene Алексей Фёдорович Бубырь; 16. märts 1876 Jekaterinoslavi kubermang – 1919 Ukraina) oli vene arhitekt. 
Ta on projekteerinud linna- ja tööstusehitisi näiteks Peterburis, Tallinnas ja Sotšis. Paljusid töid tegi ta koos Nikolai Vassiljeviga ja L. A. Iljiniga.
Vootele Tamm

Vootele Tamm (29. mai 1909 Helsingi – 21. august 1981 Tallinn) oli eesti trompetimängija. 
Ta jäi varakult orvuks, võeti aastal 1926 mereväeorkestri ja aastal 1927 garnisoniorkestri kasvandikuks. Aastatel 1928–1929 õppis ta eraviisiliselt Jakob Tereštšenko juures ning aastatel 1930–1935 Tallinna Konservatooriumis (Jaan Tamme ja Julius Vaksa klassis).
Aastatel 1934–1964 oli ta solist ja kontsertmeister Eesti Riiklikus Sümfooniaorkestris. Lisaks mängis ta aastatel 1951–1976 ansamblis Pasunapoisid ja juhatas aastatel 1964–1974 kondiitritoodete vabriku Kalev puhkpilliorkestrit.
Dan Ashbel

Dan Ashbel (sündinud 1949 Tel Avivis) on Iisraeli poliitik ja diplomaat.
Ta õppis geograafiat ja inglise kirjandust Haifa Ülikoolis; hiljem sai ta magistrikraadi politoloogias, ta spetsialiseerus Lähis-Idale.
6. märtsist 2011 on ta Iisraeli suursaadik Soomes ja Eestis.
Lydia Davis

Lydia Davis (sündinud 15. juulil 1947 Northamptonis Hampshire'i maakonnas Massachusettsi osariigis) on Ameerika Ühendriikide kirjanik ja tõlkija.
Ta on õppinud Barnard College'is New Yorgis.
Tema loomingust on eesti keeles ilmunud "Arved klaariks" ("Break It Down") 2015. aastal Loomingu Raamatukogus (inglise keelest tõlkinud Triin Tael).
Isiklikku.
Tema isa oli kirjanduskriitik ja inglise keele professor Robert Gorham Davis, ema Hope Hale Davis on lühijuttude autor ja kooliõpetaja. 
Linda Davis oli 1974. aastast abielus Paul Benjamin Austeriga, abielust sündis poeg, kuid hiljem nad lahutasid abielu. Seejärel abiellus ta Alan Cotega; ka sellest abielust sündis poeg.
Looming.
Tal on ilmunud kuus jutukogu.
2015. aasta Läti presidendivalimised

2015. aasta Läti presidendivalimised toimusid 3. juunil 2015. Läti Seim valis Läti presidendiks Raimonds Vējonise.
19. mail 2015 esitas Läti Regioonide Liit presidendikandidaadiks Mārtiņš Bondarsi, samal päeval esitas Koosmeel Sergejs Dolgopolovsi. 21. mail 2015 esitas Läti Roheline Partei oma kandidaadiks Raimonds Vējonise. 22. mail 2015 esitati presidendikandidaadiks parteitu Euroopa Liidu Kohtu kohtunik Egils Levits.
Kleinomachos

Kleinomachos (kreeka Κλεινόμαχος; 4. saj. eKr) oli vanakreeka filosoof, Megara koolkonna esindaja, kes oli pärit Thurioi kolooniast Suur-Kreekas.
Teda on nimetatud Megara Eukleidese järeltulijana ning väidetavasti andis ta Megara koolkonna loogikaküsimustega tegelud suunale dialektilise koolkonna nime. Diogenes Laertiose väitel oli Kleinomachos esimene, kes kirjutas aksioomidest (vanakreeka ἀξίωμα), predikaatidest (vanakreeka κατηγόρημα) ja muudest seesugustest (st loogika) mõistetest. Suda väitel oli Kleinomachos Ahhaia Brysoni õpetaja.
Väidetavasti oli Kleinomachos ühe Speusippose kadunud dialoogi nimitegelane.
Kleinomachose teostest ja seisukohtadest ei ole teadaolevalt fragmente ja parafraase säilinud.
Cryptopsy

Cryptopsy on Kanada tehnilise "death metal"'i bänd. See loodi 1988. aastal Montréalis. 
Bändi plaate on müüdud üle 300 000.
Salvia hypargeia

Salvia hypargeia on huulõieliste sugukonda salvei perekonda kuuluv rohttaimeliik.
Tema looduslikud kasvukohad on Türgis, Iraagis ja Iraanis.
Uuringud on kinnitanud taime saaduste tuberkuloosivastast toimet.
Varg Vikernes

Varg Vikernes (sündinud 11. veebruaril 1973; sünninimi Kristian Vikernes; legaalselt Louis Cachet) on norra muusik ja kirjanik. 1991. aastal alustas ta ühemehebändina Burzum, mida peetakse üheks kõige tähtsamaks "black metal"'it mõjutanud ansambliks. Kolm aastat hiljem mõisteti ta mõrvas ja süütamistes süüdi ning saadeti 14 aastaks vangi.
Vikernese huvi muusika vastu tekkis juba noorena ning neljateistaastaselt hakkas ta kitarri mängima. 1991. aastal asutas ta Burzumi ning oli ühtlasi lähedalt seotud Norra "black metal"'i liikumisega. 1992. aastal põletas ta koos teiste liikumise liikmetega Norras maha kolm kirikut. 1993. aastaks oli ta lindistanud Burzumiga neli albumit ja veel ühe "black metal"'i ansambliga Mayhem.
1993. aasta augustis Vikernes vahistati ja talle esitati süüdistus Mayhemi kitarristi Øystein "Euronymous" Aarsethi mõrvas. 1994. mais mõisteti ta nii mõrvas kui ka süütamistes süüdi ning saadeti 21 aastaks vangi. Ta on väitnud, et tappis enesekaitseks ja on eitanud kirikute süütamist, ehkki möönab, et toetas neid, kes seda tegid. Vangis olles liitus ta paganliku organisatsiooniga Allgermanische Heidnische Front, kirjutas mitu artiklit Germaani paganluse teemal ning lindistas ja avaldas kaks elektroonilise muusika albumit Burzumina. 2009. aasta alguses vabastati Vikernes tingimisi vanglast.
Pärast vangist vabanemist kolis Vikernes oma naise ja lastega Prantsusmaale ning jätkas kirjutamist ja musitseerimist. 2013. aastal alustas ta oma blogi ja YouTube'i kanalit "Thulean Perspective", kus ta propageerib konservatiivset ja paganlikku maailmavaadet, mida ta nimetab Ôðalismiks.
Euronymous

Øystein Aarseth (lavanimega Euronymous; 22. märts 1968 – 10. august 1993) oli norra kitarrist ja Norra "black metal"-bändi Mayhem asutaja.
Ta oli ka plaadifirma Deathlike Silence Productions ja plaadipoe Helvete (Põrgu) asutaja ja omanik. Euronymouse tappis Varg Vikernes.
Külli Tomingas

Külli Tomingas (sündinud 29. juuni 1972 Pärnus) on eesti ooperilaulja (metsosopran).
Ta on lõpetanud Tallinna konservatooriumi (Urve Tautsi klass).
Tomingas elab (2014. aasta seisuga) Itaalias.
Leho Pent

Leho Pent (sündinud 2. aprillil 1990) on eesti tõstja.
Ta võistleb 94 kg kaalukategoorias.
Pent on tulnud viis korda Eesti meistriks tõstmises.
Pavel Antsiborenko

Pavel Antsiborenko (vene Павел Афанасьевич Анциборенко; 23. detsember 1925 Poltava oblast, Ukraina NSV – 19. august 1944) oli Nõukogude Liidu sõjaväelane.
Ta langes Teises maailmasõjas Lüllemäe küla lähistel. Kuulutati postuumselt 24. märtsil 1945 Nõukogude Liidu kangelaseks koos Lenini ordeni ja Kuldtähe medali andmisega.
1967. aastal avati Lüllemäe vennaskalmistul Pavel Antsiborenko mälestustahvel. Aastatel 1976–1989 kandis Lüllemäe Põhikool tema nime – Pavel Antsiborenko nimeline Lüllemäe 8-klassiline Kool.
SU-76

SU-76 oli Nõukogude Liidu liikursuurtükk. 
SU-76 esimene mudel ehitati tanki T-60 veermikule. T-60 veermikule ehitati esimesed 360 masinat, edasi ehitati 13 932 masinat tanki T-70 veermikule ja masin sai nimeks SU-76M. M tähendab Nõukogude Liidu sõjamasinate puhul moderniseerimist. Sellel masinal tähendas moderniseerimine seda, et kui esimestel 360 masinal oli meeskonnaruumil 7 mm paksusest terasest lagi, siis ülejäänud masinatel seda polnud. See liikursuurtükk oli relvastatud 76 mm suurtükiga ZIS-3.
Mersini provints

Mersini provints on 1. järgu haldusüksus (provints) Lõuna-Türgis Vahemere rannikul. Provintsi keskus on Mersin.
Tonybet

TonyBet on Leedu spordiennustuste ja internetikasiino ettevõte, mis loodi 2009. aastal pärast Omnibeti omandamist. Ettevõtte omanik on maailmakuulus pokkerimängija, poliitik ja filantroop Antanas Guoga (Tony G). TonyBet on laienenud mitmesse Euroopa riiki, sealhulgas Eestisse.
TonyBet Eestis.
2012. aastal laienes rahvusvaheline kihlveokontor TonyBet Eestisse ning on Pafi ja Triobeti järel kolmas Eestis litsentseeritud spordiennustuste korraldaja. 
Eestis juhib TonyBeti endine tippjalgpallur Sergei Hohlov-Simson, kes aastatel 1992–2004 pidas Eesti koondise särgis 59 kohtumist ja lõi kaks väravat.
Spordile panustamine.
2012. aastal avas TonyBet Eestis esimese spordiennustuse panustamispunkti Tallinnas aadressil Mustamäe tee 29. Panuseid on võimalik teha reaalajas toimuvatele spordivõistlustele. Vahendatakse maailmakuulsaid ennustusmänge nagu Supertoto ja SuperScore. Erinevalt harilikust spordiennustusest ei sõltu võidukoefitsiendid kihlveokontori poolt pakutavatest võidukoefitsientidest, vaid teiste mängijate võistluste või mängude ennustatud tulemustest.
TonyBet oli Eesti esimene spordiennustuste portaal, mis läks üle ID-kaardi põhisele registreerimisele ja kasutajatuvastusele; Eestis tegutsevatel internetimängude ja spordiennustuste portaalidel on hasartmänguseadusest tulenevalt kohustus kasutajad tuvastada ID-kaardi koopia põhjal. Ettevõtte sai uuenduste loomisel innustust Eesti e-lahendustest. Lisaks ID-kaardi süsteemile integreeriti ka mobiil-ID võimalus.
Koostöö Eesti sportlastega ja sponsorlus.
TonyBet toetab siinset sporti, olles muuhulgas BC Kalev/Cramo ja FC Levadia suursponsor. TonyBet toetab ka FC Levadia missiooni arendada jalgpalli ja siduda selle kaudu eri inimgruppe. Nende jalgpallikoolis omandab teadmisi ja kogemusi rohkem kui 300 noort jalgpallurit.
TonyBet on Eestis propageerinud ka korvpalli ja pokkerit. 2012. aastal pidas maailmakuulus pokkeristaar, TonyBeti omanik Tony G, kahevõistluse Eesti endise tippkorvpalluri Martin Müürsepaga. Duell koosnes Schnelli korvpalliväljakul alustatud kolmepunktivisete võistlusega ja lõppes Wabaduse kohvikus peetud pokkeriturniiriga.
Hiina pokkeri maailmameistrivõistlused.
TonyBet korraldas ajaloo esimesed avatud kaartidega Hiina pokkeri maailmameistrivõistlused Kings' Casinos. Hiina pokkeri MM algab vahetult pärast maineka Maailma Pokkeriturnee (WPT) etappi ning toimub samaaegselt Euroopa Pokkeriturneega (EPT). Eestit esindas võistlusel Eesti mitmekordne pokkeri meister Marek Kolk. Turniiri võitis males naiste suurmeister Shahade, kes sai 100 000 eurot auhinnaraha.
Vasika justiitsia

Vasika justiitsia ("Justicia adhatoda") on iminõgeselaadsete seltsi, akantuseliste sugukonda ja justiitsia perekonda kuuluv rohttaimeliik.
Botaaniline lühikirjeldus.
Vasika justiitsia on igihaljas 2–3 m kõrguseks kasvav ebameeldiva lõhnaga põõsas. 
Vasika justiitsia lehed on lihtsad, süstja või elliptilise kujuga ja 8–25 cm pikkused. 
Õied on taimel väiksed, valget värvi roosade kuni punste soontega.
Vasika justiitsia pärineb Põhja-Indiast. Tema kasvukohad on Sri Lankas, Nepalis, Indias, Pakistanis, Indoneesias ja Hiinas.
Vasika justiitsia saadused.
Droogina kasutatakse vasika justiitsia lehti ("Justiciae adhatodae folium") ja õisi, mida kogutakse kasvuperioodil ja seejärel kuivatatakse.
Aasia meditsiinis on taimesaadused kasutusel röga lahtistava, uriinieritust soodustava, astma- ja mikroobivastase, aborti tekitava ja suukaudse rasestumisvastase vahendina.
Droogi päevane annus 1–2 grammi. Suurtes doosides võib toimida toksiliselt. 
Uuringud näidanud selle taime saadustel tuberkuloosivastast toimet.
Tartu tänav

Tartu tänav on tänav mitmes Eesti asulas:
Tartu põik

Tartu põik on tänav kahes Eesti asulas:
Viimased päevad Marsil

"Viimased päevad Marsil" on 2013. aastal Suurbritannia, Iirimaa ja Ameerika Ühendriikide koostööna valminud mängufilm. Filmi stsenaarium põhineb Sydney J. Boundsi jutustusel "The animators".
Sisu.
Filmi tegevus toimub 2040. aastatel. Uurimismeeskond on juba kuus kuud Marsil viibinud ja valmistub Maale tagasi pöörduma. Teadlane Marko Petrovic leiab pinnaseproovist jälgi oletatavast elust Marsil. Ta läheb uusi pinnaseproove võtma ning kukub varingu tõttu kurisikku. Kapten Charles Brunel ja meeskonnaliige Lauren Dalby laskuvad kuristikku, et tuua ära Marko surnukeha ja uurida sealset elustikku. Selgub aga, et ohtlikud bakterid muudavad inimesed zombitaolisteks olenditeks, kes ei ole õieti elus ega surnud. Nakkus levib vere kaudu. Zombistunud Marko tuleb uurimisjaama tagasi ja tapab trellpuuriga Harringtoni, kes zombistub samuti. Zombid ründavad astronaute, kes põgenevad ja kaitsevad ennast. Mitmed nakatuvad ja muutuvad samuti zombideks. Kui orbiidilt saabub süstik astronaute ära viima, siis ründavad zombid ja tapavad meeskonna. Vincent Campbell ja zombistunud Robert Irwin stardivad süstikuga. Nende vahel tekib kaaluta olekus võitlus ning Campbellil õnnestub zombi avakosmosesse lükata. Filmi lõpus võtab Campbell ühendust lennujuhtimiskeskusega ja teatab, et tal ei ole piisavalt kütust tagasisõiduks. Jääb selgusetuks, kes ta on nakatunud või mitte.
Pašvitinys

Pašvitinys on alev Leedus Pakruojise rajoonis, Pašvitinysi valla halduskeskus. Alev asub Svitene jõe kaldal.
Alevis on põhikool ja raamatukogu. Esimene katoliku kirik rajati sinna aastal 1492 praegune hoone valmis aastal 1852. Küla kuulus koos sealse mõisaga aastail 1621–1842 Žemaitija piiskoppidele. Alev aastast 1972.
Jerevani Riiklik Ülikool

Jerevani Riiklik Ülikool (armeenia keeles Երևանի Պետական Համալսարան, ԵՊՀ) on riiklik ülikool Jerevanis. See on Armeenia suurim ülikool.
Ülikool asutati 16. mail 1919. Algul oli ülikoolil kaks teaduskonda: loodusteaduste ja sotsiaalteaduste teaduskond. Seejärel lisati põllumajandus-, tehnika- ja idamaade kultuuride teaduskond ning hiljem muudki.
Õppetöö toimub armeenia keeles, välisüliõpilastele vajaduse korral vene või inglise keeles.
Lygumai

Lygumai on alev Leedus Pakruojise rajoonis, Lygumai valla halduskeskus. Alev asub Kruoja jõe kaldal.
Alevis on keskkool ja raamatukogu. Lygumais asub ettevõte, mis toodab piima. Vaatamisväärsuseks on uusgooti stiilis aastail 1908–1914 ehitatud katoliku kirik.
Ajalugu.
XV sajandil on esmamainitud Leedu suurvürstidele kuulunud Lygumai mõisa. XVI sajandil läks see Viekavičiuste valdusse. Aastal 1523 püstitati Lygumaisse esimene puust kirik.
Aastal 1584 mainitakse Lygumaid kui alevit. Aastal 1646 sai alev turu. Aastal 1805 hakkas seal tegutsema kihelkonnakool, kus õppisid nii leedulased kui ka juudid. Alev põles aastail 1848 ja 1933; pärast teist tulekahju hakati Lygumaisse ehitama kivimaju.
Saksa okupatsioon algas Lygumais 2. augustil 1941. Pärast seda hukkasid Saksa okupatsiooniväed alevi lähistel 200 sealset juuti. Pärast sõda tegutsesid alevi lähistel Leedu metsavennad. Nõukogude ajal oli Lygumai kohaliku kolhoosi keskasula.
Igor Grafov

Igor Grafov (14. november 1923 Petrograd – 22. veebruar 1944) oli Nõukogude Liidu sõjaväelane.
Igor Grafov langes 1944. aastal II maailmasõja lahingutes Eesti alal Narvas. Nooremleitnant Igor Grafov oli 803. õhutõrjepolgu seniitkuulipildurite rühma komandör, kui 1944. aasta veebruaris jõudis Punaarmee Narva jõe äärde, õnnestus allüksusel jõgi ületada ja rajada Vaasa küla juures Vaasa sillapea, mille eesti SS-diviisi üksused likvideerisid 6. märtsiks. Igor Grafov langes lahinguis 22. veebruaril. Grafov on maetud ühishauda Kingissepas.
1. juulil 1944 nimetati ta postuumselt Nõukogude Liidu kangelaseks. Tema hukkumiskohale oli talle Narvas püstitatud mälestusmärk. 16. augustil 2022 teatas Eesti peaminister Kaja Kallas monumendi eemaldamisest koos veel kuue Nõukogude monumendiga Narvas ja Narva-Jõesuus..
Tema auks on nimetatud tänav Peterburis ja oli ka Narvas (Igor Grafovi tänav).
Telemaatika

Telemaatika on tehnika haru, mis hõlmab interdistsiplinaarselt arvutustehnika kaugrakendust, andmesidet, kaugjuhtimist jms. 
Sõna tuleb saksa sõnast "telematik", mis on moodustatud sõnade "tele(kommunikatsioon)" ja "(inform)matik" liitmise teel. 
Igapäevases elus on telemaatika näideteks nutitelefon või GPS-seade.
Rozalimas

Rozalimas on alev Leedus Pakruojise rajoonis, Rozalimase valla halduskeskus. Alev asub Daugyvenė jõe kaldal.
Alevis on keskkool, kultuurimaja ja raamatukogu. Vaatamisväärsusteks on aastal 1794 ehitatud katoliku kirik, selle XVIII sajandist pärinev kellatorn, ohvrikivi ja looduskaitsealune Rozalimase tamm.
Ajalugu.
Rozalimase maad kuulusid Padubysise mõisale. Esimest korda on sealset asulat märgitud aastal 1767. Toona rajati sealne kihelkond, mõisniku naine Rozalija Belozaraitė finantseeris ka kiriku ehitamist ja tema järgi sai asula nime. Algselt oli kasutusel nimekuju "Rozalinas".
Asula hakkas kasvama XIX sajandi teisel poolel. Aastal 1868 oli Rozalimases 299 elanikku, aastal 1897 oli elanikke aga juba 549 (neist 265 olid juudid). XX sajandi alguses oli kasutusel nimekuju "Razalimas". Nõukogude ajal oli Rozalimas kohaliku kolhoosi keskasula.
Romy ja Michele'i kooli kokkutulek

"Romy ja Michele'i kooli kokkutulek" on 1997. aastal valminud Ameerika Ühendriikide mängufilm.
Sisu.
Keskkooli lõpetamisest on möödunud juba kümme aastat, kuid sõbrannad Romy ja Michele ei ole mitte midagi saavutanud. Nad on kodukohast Tucsonist kolinud Los Angelesse, kus nad üürivad ühist korterit. Romy töötab autopoes kassiirina, Michele on töötu. Nad on mõlemad vallalised ja nende elu keerleb pidutsemise ja lõbustemise ümber. Ühel päeval kohtab Romy oma töökohal juhuslikult klassiõde Heather Mooneyt, kellelt kuuleb, et tulemas on klassi kokkutulek. Romy ja Michele otsustavad kokkutulekule minna. Nad mõtlevad välja loo, et Romy leiutas märkmekleepsud ja Michele on disainer. Nad saabuvad kokkutulekule ja esialgu jäädakse neid uskuma. Kuid juhuslikult tuleb välja, et Romy ei leiutanudki märkmepabereid. Romy oli kooli ajal huvitatud Billy Christensenist, kes on nüüd abielus Christie Mastersiga. Vanad vastuolud löövad välja ning "A-grupi" tüdrukute liider Christie mõnitab neid avalikult teiste ees. Romy ja Michele jooksevad saalist välja. Kuid nad otsustavad siiski peole tagasi minna. Nad vahetavad ärinaiste kostüümid klubiriiete vastu ning ütlevad Christie Mastersile otse välja, mida nad temast mõtlevad. Siis aga saabub helikopteriga Sandy Frink. Selgub, et kooli ajal vaiksest ja tagasihoidlikust Sandyst on saanud miljardär. Christie on temast väga huvitatud, aga Sandy ignoreerib teda ja liitub Romy ja Michelega. Billyst on aastatega saanud ülekaaluline alkohoolik, kes on majanduslikes raskustes ning oma naise Christiga kuigi hästi läbi ei saa. Kokkutuleku lõpus sõidvad Sandy, Romy ja Michele helikopteriga Los Angelesse. Filmi lõpustseenides on näha, et Romy ja Michele on tänu Sandy sponsorlusele avanud riidepoe ning nad suhtlevad ka Heatheriga.
Langhansi rakk

Langhansi rakud ehk Langhansi hiidrakud on teatud loomadel granulomatoossete põletikuliste seisundite, näiteks tuberkuloosi, sarkoidoosi, leepra, süüfilise ja muude selliste haiguste korral esinev mitmetuumaliste (näit 10) hiidrakkude tüüp.
Langhansi rakkude olemasolu, areng, morfoloogia, histoloogia võivad erineda nii liigiti, indiviiditi kui ka arenguastmeti. 
Langhansi rakud võivad osade autorite järgi pärineda (diferentseerumine) tõenäoliselt monotsüütidest, kuid nende formeerumise stiimulid pole selged, arvatakse, et siin mängivad rolli immunoloogilised mehhanismid (nt tsütokiinid, makrofaagid, T-rakud jt) ja luuakse immuunkontrolli all olev granuloom. 
Langhansi rakkude lähedal paiknevad lümfotsüüdid.
Langhansi rakud on nimetatud Saksa patoloogi Theodor Langhansi (1839–1915) auks, kes kirjeldas neid rakke 1868. aastal.
Euclea natalensis

Euclea natalensis on eebenipuuliste sugukonna taimeliik.
Tema looduslikud kasvukohad on Aafrikas.
Alamliigid:
"In vitro" uuringute alusel evivad taimesaadustest eraldatud ained (näiteks
"diospyrin") tuberkuloosi mükobakterivastast toimet.
Taimesaadused evivad toksilist toimet.
Klovainiai

Klovainiai on alev Leedus Pakruojise rajoonis, Klovainiai valla halduskeskus. Alev asub Daugyvenė jõe kaldal.
Alevis on põhikool ja raamatukogu. Klovainiais asub dolomiidikarjäär, mille juurde viib Radviliškisest lähtuv raudtee. Ka on seal keraamikatööstus. Vaatamisväärsusteks on XVII sajandi algul ehitatud ja aastal 1853 põhjalikult renoveeritud katoliku kirik, pastoraat, kaunistustega ristid alevi kalmistul, kaks põlist looduskaitsealust tamme ning Klovainiai mõisa hoonetekompleks (XIX sajandi lõpp – XX sajandi algus).
Alevis on sündinud Leedu kunstnik Vytautas Pranas Bičiūnas.
Ajalugu.
Sealset mõisa on esimest korda mainitud XVI sajandil, alevit aga XVII sajandi alguses. Aastal 1621 ehitati sinna esimene kirik, mille juures hakkas aastal 1627 tegutsema kihelkonnakool.
Aastal 1784 läks Klovainiai Karpiste perekonna valdusse. Aastal 1808 vabastas Ignotas Karpis oma testamendis sealsed elanikud pärisorjusest.
Aastast 1840 on teada, et Klovainiais asuvad pruulikoda ja vesiveski. Aastal 1880 laastas alevit tulekahju.
Teise maailmasõja ajal hävitasid Saksa okupatsiooniväed alevis elanud juudid. Pärast sõda tegutsesid alevi lähistel Leedu metsavennad. Nõukogude ajal oli Klovainiai kohaliku kolhoosi keskasula. Aastal 1969 hakati seal dolomiiti kaevandama.
Sergei Zamogilnõi

Sergei Zamogilnõi (sündinud 30. augustil 1953) on Venemaa ja Eesti jalgpallur ja jalgpallitreener. 
Mängijakarjäär.
Eesti NSV ajal mängis ta pikemalt klubis Keemik. 
Treenerikarjäär.
Aastast 2015 on ta klubi Lokomotiiv peatreener.
Vladimir Dejev

Vladimir Dejev (vene Владимир Николаевич Деев; 21. jaanuar 1925 Omsk, Vene SFNV – 29. oktoober 1944, Sõrve, Saaremaa) oli Nõukogude Liidu sõjaväelane.
1938. aastal kolis perega Uljanovskisse. 1943 astus Nõukogude armeesse, võttis osa Leningradi blokaadi läbimurdmisest, hiljem sõdis Narva rindel ja Sõrves. Sai Sõrves surmavalt haavata. Ta on maetud Vananõmme kalmistule Salme vallas.
1945. aastal anti talle tegevuse eest Narva rindel postuumselt Nõukogude Liidu kangelase aunimetus koos Lenini ordeni ja Kuldtähe medaliga.
Žeimelis

Žeimelis on alev Leedus Pakruojise rajoonis, Žeimelise valla halduskeskus. Alev asub Bērstele jõe kaldal.
Alevis on keskkool ja raamatukogu, lisaks annab haridust põllumajanduskool. Žeimelises on Žemgale muuseum. Vaatamisväärsusteks on veel Žeimelise kõrtsid, 7 ohvrikivi, aastal 1786 ehitatud gooti stiilis luteri kirik ja aastal 1826 ehitatud katoliku kirik.
Ajalugu.
Sealset mõisa on esimest korda mainitud aastal 1500, alevit aga aastal 1542. Aastal 1540 ehitati sinna esimene luteri kirik. XVIII sajandi lõpus – XIX sajandi alguses valmisid Žeimelise kõrtsid. Nõukogude ajal oli Žeimelis kohaliku kolhoosi keskasula.
Mart Seim

Mart Seim (sündinud 24. oktoobril 1990 Rakveres) on Eesti tõstja.
Seim on lõpetanud 2010. aastal Tallinna 37. Keskkooli ja õppinud Tallinna Ülikoolis kehakultuuri.
Ta võistleb üle 109 kg kaalukategoorias. Tema pikkus on 185 cm, kaal 142–152 kg.
Spordisaavutused.
Maailmameistrivõistlused.
Ta võitis Houstonis toimunud võistlustel tõstmises raskekaalu üldarvestuses algul pronksmedali, kuid dopinguga vahele jäänud Venemaa tõstja Aleksei Lovtševi tulemuste tühistamise järel kuulus Seimile hõbemedal. Tõukamises sai Seim väikese kuldmedali.
Võistlustel Anaheimis püstitas ta kolm Eesti rekordit. Seim rebis 191 kg ja tõukas 253 kg, mis andis kogusummaks 444 kg. Tõukamises võitis Seim nn väikese hõbemedali.
Euroopa meistrivõistlused.
Tel Avivis toimunud võistlustel kehakaalus +105 kg areenile astunud Seim tõukas kolmandal katsel 236 kg, mis tagas nn väikse pronksi. Tema EM-saldo oli vägev: lisaks Eesti tõukamise rekordile sündis tippmark rebimises (182 kg) ja kogusummas (418 kg).
Võistlustel Norras rebis Seim 185 kg ja tõukas 239 kilo, kogusummas 424 kg andis see pronksmedali. Ta proovis ka Eesti absoluutseid rekordeid 191 kg ja 250 kg, kuid katsed ebaõnnestusid.
Võistlustel Splitis sai ta meeste üliraskekaalus (+105 kg) 5. koha. Neil võistlustel rebis ta 180 kg ja tõukas 246 kg, mis andis kogusummaks 425 kg. Tõukamises võitis ta nn väikese hõbemedali. Temast rohkem tõukas Euroopa meistriks tulnud Laša Talahhadze, kes püstitas rebimises 217 kg-ga maailmarekordi ja tõukas 250 kg.
Chisinaus toimunud võistlustel rebis Seim 175 kg, tõukas 235 kg ja sai kogusummas 415 kg.
Eesti meistrivõistlused.
Ta on võitnud kuus korda Eesti meistriks (2009, 2012, 2013, 2014, 2017 ja 2021) ja korra meeskondlikuks meistriks (2011).
Isiklikku.
Tema isa on tõstja Alar Seim ja vanaisa tõstja Georg Seim.
Meelis Aasmäe

Meelis Aasmäe (sündinud 13. juunil 1972 Paluperas) on eesti endine murdmaasuusataja.
Ta esindas Eestit 1998. ja 2002. aasta taliolümpiamängudel.
Andekas õpilane

"Andekas õpilane" on 1998. aastal valminud Ameerika Ühendriikide mängufilm. Filmi stsenaarium põhineb Stephen Kingi samanimelisel jutustusel.
Sisu.
Filmi tegevus toimub 1984. aastal USA California osariigis. 16-aastane keskkooliõpilane Todd Bowden saab jälile saladusele, et nende naaber Arthur Denker on tegelikult endine SS-i "obersturmbannführer" Kurt Dussander. Bowden ähvardab Denkeri politseile üles anda ja asub teda šantažeerima. Bowden lubab vaikida, kui Denker räägib talle oma mälestusi koonduslaagritest ja teisest maailmasõjast. Vanamehe ja poisi vahel algab psühholoogiline sõda, mis peagi kontrolli alt väljub.
Vaclovas Blėdis

Vaclovas Blėdis (27. mai 1920 Kubiliūnai – 8. september 1999 Panevėžys) oli leedu näitleja ja teatrilavastaja.
Aastatel 1937–1940 õppis ta Kaunases kunstikoolis keraamikat. Alates 1940. aastast oli Vaclovas Blėdis Panevėžysi Draamateatri näitleja, alates 1946. aastast ka lavastaja. 1956–1959 oli ta Panevėžysi Draamateatri peanäitejuht.
Alates 1959. aastast mängis Vaclovas Blėdis ka filmides. 1968. aastal valminud Tallinnfilmi filmis "Hullumeelsus" mängis ta Inimese nr. 1 rolli.
Apollonios Kronos

Apollonios Kronos (kreeka Κρόνος Ἀπολλώνιος; 4. saj. eKr) oli vanakreeka filosoof, Megara koolkonna esindaja, kes oli pärit Küreene linnast Põhja-Aafrikas.
Apollonios Kronose kohta on väga vähe teada. Diogenes Laertios nimetab teda Eubulidese õpilasena ning Straboni väitel oli ta Diodoros Kronose õpetaja. Väidetavasti päris Diodoros hüüdnime Kronos (vanakreeka ὁ Κρόνος – eesti keeles "vana narr") Apollonioselt, kes oli vähem tuntud.
Apollonios Kronose teostest ja seisukohtadest ei ole teadaolevalt fragmente ja parafraase säilinud.
Osmaniye provints

Osmaniye provints on 1. järgu haldusüksus (provints) Lõuna-Türgis. Provintsi keskus on Osmaniye.
Siirti provints

Siirti provints (kurdi keeles "Sêrt") on 1. järgu haldusüksus (provints) Kagu-Türgis. Provintsi keskus on Siirt.
Balıkesiri provints

Balıkesiri provints on 1. järgu haldusüksus (provints) Loode-Türgis. Provintsist põhjas asub Marmara meri, provintsist edelas asub Egeuse meri. Provintsi keskus on Balıkesir.
Youngi-Helmholtzi värvitaju teooria

Youngi-Helmholtzi värvitaju teooria pärineb 19. sajandist ja põhineb Thomas Youngi ja Hermann von Helmholtzi seisukohtadel värvitaju kohta. Nad eeldasid, et silma võrkkest ehk reetina koosneb kolmest valgustundlikust retseptorist: punasest, rohelisest ja sinisest. Youngi-Helmholtzi teooria ehk trikromaatiline värvitajuteooria seletab, kuidas fotoretseptorid silmas võimaldavad inimestel ja teistel primaatidel tajuda värve. 1802. aastal postuleeris Young kolme fotoretseptori (tuntud ka kui kolvikesed) olemasolu silmas, igaüks tundlik teatud nähtava valguse vahemikule.
Hermann von Helmholtz arendas 1850. aastal seda teooriat edasi. Kolme tüüpi fotoretseptoreid võib liigitada lainepikkuste eelistamise alusel: lühikesi eelistav (sinine), keskmisi eelistav (roheline), pikki eelistav (punane). Kolvikeste registreeritud signaalide tugevuse tõlgendab aju nähtavaks värviks.
Kollane valgus kasutab erineval kogusel punast ja rohelist ning vähe sinist. Kõik värvitoonid sõltuvad nende kolme kolvikese (värvusretseptori) segust. Värvuse tugevust saab muuta värvitooni muutmata, tugevus sõltub ajju jõudnud signaalide sagedusest. 
Kolmele erinevale lainepikkusele tundlike rakkude olemasolu demonstreeris esimesena 1956. aastal Gunnar Svaetichin. 1983 kinnitati nende olemasolu inimese reetinas.
Ohtliku elu aasta

"Ohtliku elu aasta" on 1982. aastal valminud Austraalia mängufilm. Filmi stsenaarium põhineb Christopher Kochi samanimelisel romaanil.
Sisu.
Filmi tegevus toimub 1965. aastal Indoneesias. Noor Austraalia ajakirjanik Guy Hamilton suunatakse tööle Jakartasse. Ta tutvub oma kolleegidega Suurbritanniast, Ameerika Ühendriikidest ja Uus-Meremaalt. Esialgu on tal raske oma töösse sisse elada, kuna tema eelkäija ei viinud teda asjadega kurssi. Kuid tänu oma uuele tuttavale Billy Kwanile õnnestub Hamiltonil teha mitu head intervjuud ja reportaaži. Ta tutvub Briti saatkonna töötaja Jill Bryantiga, kellega tal tekib vähehaaval suhe. Samal ajal muutub poliitiline olukord Indoneesias üha pingelisemaks.
Carl Arvid von Klingspor

Carl Arvid von Klingspor (30. märts 1829 Säby, Södermanland – 15. juuni 1903 Näsby, Södermanland) oli rootsi sõjaväelane (major), heraldik ja genealoog. 
Tema isa oli sõjaväelane Carl Gustaf Klingspor (1786–1833) ja ema Maria Aurora Johanna Posse (1807–1878). Ta abiellus 21. oktoobril 1857 Hedvig Ulrika Vilhelmina Lilliestrålega (1837–1917), neil ei olnud lapsi.
Ta oli riigiheraldik aastatel 1880–1903. Ta avaldas heraldikateemalisi raamatuid nii üksi kui ka koos Bernhard Schlegeliga.
Provints (Afganistan)

Provints (ولايت "wilayat") on Afganistani 1. järgu haldusüksus. Afganistan koosneb 34 provintsist.
Provintsi eesotsas on kuberner ("waali"), kelle üldiselt nimetab või kinnitab keskvalitsus. Ent kõik kubernerikohad ei ole täidetud ning mõnikord kohalikud hõimujuhid ei aktsepteeri nimetatud kuberneri. Keskvõim ei kontrolli kogu riiki. Provintsi valitseb nõukogu (volikogu), mille liikmed valitakse 4 aastaks. 
Provintsid jagunevad ringkondadeks.
Euphantos

Euphantos (kreeka Εὔφαντος; 4. sajand eKr) oli vanakreeka filosoof, Megara koolkonna esindaja, ajaloolane, poeet ning tragöödiakirjanik, kes oli pärit Olynthose linnast Chalkidike poolsaarel.
Euphantose kohta ei ole palju teada. Diogenes Laertios nimetab teda Eubulidese õpilase ning Vana-Makedoonia kuninga Antigonos I õpetajana. Viimase auks kirjutas ta ka teose "Kuninglikkusest" (vanakreeka Περὶ βασιλείας), mis oli laialt tuntud. Samuti olid võistlustel edukad tema kirjutatud tragöödiad.
Athenaios viitab Euphantose ajalooteosele oma "Õpetatud meeste pidusöögi" VI raamatus ning seda seoses Ptolemaios III-ga, mis tekitab vastuolu Euphantose arvatavate eluaastatega. Kuigi Diogenes Laertiose väitel elas Euphantos kaua, siis antud viite puhul võib oletada eksimust hilisemal ümberkirjutamisel ning tegelikult on Euphantos viidanud enda kaasaegsele kuningale Ptolemaios I-le. Teiseks võimaluseks on see, et kuningas Ptolemaios III ajal elas Egiptuses teine Euphantos, kes on muuhulgas tõlkinud egiptuse keelest ka Porphyriose teoses "Loomsest toidust hoidumisest" osundatud palve.
Osariik (Nigeeria)

Osariik on liitvabariigi Nigeeria 1. järgu haldusüksus. Nigeeria jaguneb 36 osariigiks ja pealinnaalaks. 
Osariigid jagunevad halduspiirkondadeks ("local government areas").
Ajalugu.
Iseseisvumise ajal 1960. aastal oli Nigeeria jagatud kolmeks regiooniks: suurem Põhjaregioon ja lõunas väiksemad Lääne- ja Idaregioon. 1963. aastal eraldus Lääneregioonist Kesklääneregioon. 1967. aastal moodustati 12 osariiki. Järgnevatel aastakümnetel hakkas osariikide arv järjest kasvama. Praegune jaotus 36 osariigiks pärineb 1996. aastast.
Ghoni kompleks

Ghoni kompleks (ingl k "Ghon's complex") ehk esmane tuberkuloosne kompleks ehk tuberkuloosi esmane kompleks ehk esmane kompleks on enamasti lastel esinev tuberkuloosi mükobakterite poolt esile kutsutud esmase kopsutuberkuloosi haigusprotsessi paige kopsudes, mis koosneb põletikulisest kopsukoldest "Ghon's focus" (tuberkuloosne granuloom), regionaalsete lümfisoonte (lümfangiit) ja -sõlmede põletikust (lümfadeniit).
Ghoni kompleksi taandareng algab kopsukoldest, mis aja jooksul imendub või lubjastub ja luustub tekib nn eluaegne Ghoni kolle, mis võib mitmete tegurite toimel aktiveeruda ja teisest tuberkuloosi põhjustada.
Sava (täpsustus)

Sava tähendab mitut asja.
Sava piirkond

Sava piirkond on 1. järgu haldusüksus Madagaskari idaranniku põhjaosas. Kuni 2009. aastani kuulus see Antsiranana provintsi.
2004. aastal elas piirkonnas umbes 805 300 inimest. Piirkonna pindala on 25 518 km². Piirkonna keskus on Sambava.
Piirkonna nimi on kokku pandud selle nelja suurema linna nime esitähtedest: Sambava, Antalaha, Vohemar ja Andapa. Kõik neli pretendeerivad maailma vanillipealinna tiitlile, sest piirkond on selle vürtsi suurim tootja maailmas. Tänu vanillitootmise tähtsusele rekonstrueeriti 2005. aastal linnu ühendav maantee, nn Vanillitee. Vaesed farmerid on aga tihti hädas India ookeani tsüklonite ja vanilli hinna kõikumise pärast.
Piirkond jaguneb neljaks ringkonnaks, mis on nimetatud nelja suurema linna järgi:
Küberkuritegevuse vastase võitluse Euroopa keskus

Küberkuritegevuse vastase võitluse Euroopa keskus (EC3 ehk EC³) on Euroopa Liidu alluvuses oleva Europoli allasutus, mille peakorter on Madalmaades Haagis. Asutuse ülesanne on piiriülese küberkuritegevusevastase õigukaitsetegevuse koordineerimine ja tehnilise toe osutamine.
Lõpovetsi rajoon

Lõpovetsi rajoon on endine rajoon Ukrainas Vinnõtsja oblastis.
2013. aastal elas seal 39 194 inimest. Rajooni keskus on Lõpovets.
Rajoonis oli 1 linn (Lõpovets), 1 alev (Turbiv), 6 alevikku ja 50 küla.
2020. aastal toimunud haldusreformi käigus liideti Lõpovetsi rajoon Vinnõtsja oblastiga.
Barbadose tsesalpiinia

Barbadose tsesalpiinia ("Caesalpinia pulcherrima") tsesalpiinialiste sugukonda kuuluv taimeliik.
Barbadose tsesalpiinia on igihaljas kuni 3 m kõrguseks kasvav põõsas. 
Barbadose tsesalpiinia juurtest valmistatud ekstrakt sisaldab uuringute alusel tuberkuloosivastase toimega aineid.
David Marr

David Courtnay Marr (19. jaanuar 1945 Woodford, Essex (praegu London) – 17. november 1980 Cambridge (Massachusetts) oli inglise neuroteadlane ja psühholoog. 
Psühholoogia, tehisintellekti uuringute ja neuroteaduse tulemusi kasutades töötas ta välja uued nägemisinformatsiooni töötlemise mudelid. Tema tööd oli väga mõjukad arvutuslikus neuroteaduses ja tänu nendele sai see valdkond jälle populaarseks. 
Elulugu.
Ta õppis Rugby Schoolis. Aastast 1963 õppis ta Cambridge'i Ülikooli Trinity College'is. Ta sai 1966 Couts Trotteri stipendiumi ning samal aastal bakalaureusekraadi matemaatikas. Aastal 1969 esitas ta doktoritöö, milles ta kirjeldas väikeaju talitluse mudelit, mis põhines peamiselt anatoomilistel ja psühholoogilistel andmetel ühest John Ecclesi raamatust. Doktorikraadi sai ta 1972; tema juhendaja oli Giles Brindley. 
Edaspidi keskendusid tema teaduslikud huvid nägemisinformatsiooni töötlemisele. Ta töötas Massachusettsi Tehnoloogiainstituudis, kus ta 1977. aastast oli psühholoogia osakonna õppejõud, 1980. aastast tenuuriga täisprofessor. Marr propageeris mõtet, et aju tööpõhimõttest aru saamiseks tuleb mõista, millised probleemid aju ees seisavad ja millised lahendused aju leiab. Ta rõhutas, et üldteoreetiliste debattide asemel tuleb keskenduda konkreetsetele probleemidele.
Marr suri 35-aastaselt leukeemiasse. Tema tulemused on kogutud raamatusse "Vision: A Computational Investigation into the Human Representation and Processing of Visual Iinformation", mis põhiosas valmis 1979. aasta suvel ja avaldati postuumselt 1982. aastal (2010. aastal ilmus MIT Pressilt uusväljaanne). See raamat on arvutusliku neuroteaduse kujunemises ja kiires arengus võtmetähtsusega.
Uurimused.
Väikeaju, hipokampuse ja neokorteksi teooriad.
Marr on tuntud peamiselt nägemist puudutavate töödega, aga oma teadlasetee alguses avaldas ta kolm uuenduslikku artiklit, milles esitas arvutuslikud teooriad väikeaju (1969), neokorteksi (1970) ja hipokampuse (1971) kohta. Kõik need sisaldasid uusi ideid, millel on tänini teoreetiline tähtsus. 
Mälestuse jäädvustamine.
Marri auhind on üks mainekamaid auhindu arvutinägemise vallas. 
Marri auhinna nime kannab ka auhind, mis antakse Tunnetusteaduse Seltsi aastakonverentsil parimale üliõpilasettekandele. 
Isiklikku.
Ta oli abielus Lucia M. Vainaga, kes töötas Bostoni ülikooli biomeditsiinitehnika ja neuroloogia osakonnas.